ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ - Έκθεση επί της λειτουργίας του συστήματος ερευνών βάσει του Άρθρου 39 του Κανονισμού περί Κοινοτικών Εμπορικών Σημάτων

Στις 20 Δεκεμβρίου 1993 το Συμβούλιο εξέδωσε τον Κανονισμό (ΕΚ) Αριθ° 40/94 περί του Κοινοτικού Εμπορικού Σήματος [1] ("CTMR"). Ο Κανονισμός αυτός θεσπίζει ενιαίο σύστημα για την προστασία των εμπορικών σημάτων στη βάση ενιαίας διαδικασίας ενώπιον του Γραφείου Εναρμόνισης στην Εσωτερική Αγορά («το Γραφείο»).

[1] Κανονισμός του Συμβουλίου (ΕΚ) Αριθ. 40/94 της 20 Δεκεμβρίου 1993 περί του Κοινοτικού Εμπορικού Σήματος. ΕΕ Αριθ L 11, 14.1.1994, σ. 1

Σύμφωνα με το Άρθρο 8 CTMR, ένα σύμβολο δεν θα πρέπει να καταχωρίζεται ως Κοινοτικό Εμπορικό Σήμα αν, μεταξύ άλλων, έρχεται σε αντίθεση με προϋπάρχον δικαίωμα σε εθνικό εμπορικό σήμα.. Κατά το χρόνο της συζήτησης που οδήγησε στην έκδοση του Κανονισμού, συζητήθηκαν δύο εναλλακτικές επιλογές για την αντιμετώπιση του θέματος προϋπαρχόντων δικαιωμάτων και συγκεκριμένα ένα σύστημα αυτεπάγγελτης απόρριψης των αιτήσεων και ένα σύστημα βασισμένο αποκλειστικά σε ενέργειες των ιδίων των εμπλεκομένων μερών.

Το σύστημα που υιοθετήθηκε τελικά στο Άρθρο 39 του CTMR προβλέπει ένα υβριδικό σύστημα, όπου προβλέπονται ερευνητικές εκθέσεις αλλά σύμφωνα με το οποίο οι αποφάσεις ως προς πιθανές αντιθέσεις μεταξύ δικαιωμάτων, λαμβάνονται πριν από την καταχώριση αλλά με βάση ενέργειες από μέρους των εμπλεκομένων πλευρών μάλλον παρά μέσω αυτεπάγγελτης δράσης. Με το σύστημα αυτό υπάρχει πρόθεση παροχής πολύτιμης συνδρομής σε μικρού και μεσαίου μεγέθους επιχειρήσεις για τις οποίες η παρακολούθηση των αντιτιθέμενων δικαιωμάτων μπορεί να συνεπάγεται απαγορευτικό κόστος. Ο σκοπός των ερευνητικών εκθέσεων είναι η ενημέρωση του αιτούντος για τα προϋπάρχοντα δικαιώματα τα οποία ενδέχεται να αντιτίθενται με το σήμα για το οποίο έχει υποβάλει αίτηση, ώστε να μπορέσει να προβεί στις κατάλληλες ενέργειες ακόμη και πριν από τη δημοσίευση.

Για να εκτιμηθεί κατά πόσον το σύστημα που θεσπίζεται στο Άρθρο 39 του CTMR, ανταποκρίνεται πραγματικά στους σκοπούς για τους οποίους δημιουργήθηκε, το Άρθρο 39(7) του CTMR ορίζει ότι: "Η Επιτροπή, μετά από περίοδο 5 ετών από την ημερομηνία που το Γραφείο αρχίζει να δέχεται την κατάθεση αιτήσεων, υποβάλλει στο Συμβούλιο έκθεση για τη λειτουργία του συστήματος έρευνας που προβλέπεται στο παρόν άρθρο, περιλαμβανομένων και των πληρωμών προς τα κράτη μέλη. Υποβάλλει, ενδεχομένως, και κατάλληλες προτάσεις τροποποιήσεων του παρόντος κανονισμού για να αναπροσαρμόσει το σύστημα έρευνας βάσει της κτηθείσας εμπειρίας και της εξέλιξης των ερευνητικών τεχνικών μεθόδων."

Η Επιτροπή θα πρέπει να μελετήσει τρία ζητήματα που προκύπτουν από τη πρόβλεψη αυτή:

(1) Πως λειτουργεί το σύστημα; (...έκθεση επί της λειτουργίας του συστήματος...)

(2) Ποιο είναι το κοστών και ποια τα οφέλη του συστήματος έρευνας; (...συμπεριλαμβανομένων των πληρωμών που καταβάλλονται σε κράτη μέλη...)

(3) Χρειάζεται να προταθούν αλλαγές του συστήματος; (...και, αν χρειάζεται, κατάλληλες προτάσεις για τροποποίηση του Κανονισμού με στόχο την προσαρμογή του συστήματος έρευνας με βάση την αποκτηθείσα εμπειρία και έχοντας υπόψη τις εξελίξεις στις τεχνικές έρευνας.)

Για να έχει μια σαφή εικόνα της λειτουργίας του συστήματος έρευνας, η Επιτροπή προέβη σε μια δημόσια διαβούλευση, καλώντας τα κράτη μέλη και τους άλλους εμπλεκόμενους να εκφράσουν τις απόψεις τους και να αξιολογήσουν το σύστημα με βάση την εμπειρία τους [2]. Ως αποτέλεσμα της ενέργειας αυτής η Επιτροπή έλαβε 27 απαντήσεις, από τα ενδιαφερόμενα μέρη (συμπεριλαμβανομένων πολυεθνικών εταιρειών επαγγελματικών οργανώσεων [3]) και από όλα τα κράτη μέλη (με εξαίρεση Γερμανία, Ελλάδα και Ιταλία).

[2] Συνημμένο ερωτηματολόγιο (Παράρτημα 1)

[3] ECTA, Marques, Efpia, ITMA, Unice, AIM, INTA, FICPI, Procter & Gamble, Air Liquide, Danone, Gevers & Partners, Alstom, L'Oreal, Nestlι, Unilever.

Σύμφωνα με τις απαντήσεις των κρατών μελών στο ερωτηματολόγιο της Επιτροπής προκύπτει ότι η πλειονότητα (9 κράτη μέλη) είναι της γνώμης ότι το σύστημα έρευνας θα πρέπει να διατηρηθεί και, αν χρειάζεται, να βελτιωθεί. Όσον αφορά τις απαντήσεις των πολυεθνικών εταιριών και των επαγγελματικών, μόνο το 25% αυτών συμμερίζεται την άποψη ότι οι εκθέσεις έρευνας θα πρέπει να διατηρηθούν, ενώ το υπόλοιπο 75% θα προτιμούσε να γίνει το σύστημα προαιρετικό ή να καταργηθεί πλήρως.

Η έκθεση αυτή αποσκοπεί να παράσχει μια αντικειμενική ανάλυση της λειτουργίας του συστήματος έρευνας υπό το φως των σχολίων που υποβλήθηκαν από τα κράτη μέλη και τα ενδιαφερόμενα μέρη.

1. ΛΕΙΤΟΥΡΓΙΑ ΤΟΥ ΣΥΣΤΉΜΑΤΟΣ

Σύμφωνα με το Άρθρο 39 του CTMR, έρευνες για προγενέστερα δικαιώματα πραγματοποιούνται μόνο όταν το Γραφείο έχει εξετάσει την αίτηση [4] και επιβεβαιώσει ότι ο καταθέτης είναι ο δικαιούχος ενός Κοινοτικού σήματος.

[4] Άρθρο 36 του CTMR

Στο στάδιο αυτό, η Υπηρεσία διαβιβάζει αντίγραφο της αίτησης στις κεντρικές υπηρεσίες βιομηχανικής ιδιοκτησίας εκείνων των κρατών μελών που συμμετέχουν στο σύστημα (όλα τα κράτη μέλη εκτός της Γαλλίας, Γερμανίας και Ιταλίας). Αυτά τα εθνικά γραφεία διαθέτουν 3 μήνες για να ολοκληρώσουν και να ανακοινώσουν στο Γραφείο έκθεση που περιλαμβάνει εκείνα τα προηγούμενα σήματα ή αιτήσεις σημάτων που θεωρούνται σχετικά για τους σκοπούς της εφαρμογής του Άρθρου 8 του Κανονισμού (τους σχετικούς λόγους απαραδέκτου της καταχώρησης).

Το Γραφείο τότε διαβιβάζει στον καταθέτη την "κοινοτική έκθεση έρευνας" που έχει καταρτίσει μαζί με τις εθνικές εκθέσεις που του παραλήφθηκαν εντός της προθεσμίας 3 μηνών.

Κατά τη δημοσίευση της αίτησης κοινοτικού σήματος που δεν μπορεί να γίνει πριν παρέλθει ένας μήνας από την ημερομηνία κατά την οποία το Γραφείο διαβίβασε τις εκθέσεις έρευνας στον καταθέτη, το Γραφείο ενημερώνει τους δικαιούχους προγενέστερων κοινοτικών σημάτων ή αιτήσεων κοινοτικού σήματος που αναφέρονται στην κοινοτική έκθεση έρευνας, για τη δημοσίευση της αίτησης κοινοτικού σήματος.

Σύμφωνα με κοινή δήλωση από το Συμβούλιο και την Επιτροπή που περιλήφθηκε στα πρακτικά της συνεδρίασης του Συμβουλίου, στην οποία εγκρίθηκε ο Κανονισμός του Κοινοτικού Σήματος, τα εθνικά γραφεία είναι ελεύθερα να ενημερώνουν τους δικαιούχους προηγούμενων εθνικών σημάτων ή αιτήσεων εθνικών σημάτων που αναφέρονται σε εθνική έκθεση έρευνας της της δημοσίευσης της αίτησης του Κοινοτικού Σήματος. Μέχρι σήμερα, κανένα εθνικό γραφείο δεν έχει ενημερώσει την Επιτροπή ότι χρησιμοποιεί αυτή τη δυνατότητα.

Εν περίληψη, για κάθε αίτηση CTM το Γραφείο προετοιμάζει μια κοινοτική έκθεση έρευνας κατά τη διάρκεια της διαδικασίας καταχώρησης. Η έκθεση αυτή αναφέρει προηγούμενα ίδια ή παρόμοια CTMs και αιτήσεις CTM για ίδια ή παρόμοια αγαθά και υπηρεσίες, και διαβιβάζεται στον καταθέτη του CTM μαζί με τις εθνικές εκθέσεις έρευνας που έχουν ετοιμάσει 10 εθνικά γραφεία (Η Γαλλία, Γερμανία και Ιταλία δεν συμμετέχουν στο σύστημα).

Αυτές οι εκθέσεις έρευνας μπορεί να καταλήξουν στην απόσυρση της αίτησης από μέρους του καταθέτη, εφόσον ανακαλύψει ότι υπάρχουν καθαρά αντίθετα σήματα που θα τον παρεμποδίσουν να αποκτήσει καταχώρηση CTM και από τη χρήση του σήματος σε όλα τα κράτη μέλη. Εναλλακτικά, μπορεί να τροποποιήσει την αίτηση, π.χ. περιορίζοντας τον προσδιορισμό των αγαθών και υπηρεσιών ώστε να αποφευχθεί η αντίθεση αγαθών. Τέλος, μπορεί να εξετάσει το θέμα με τον ιδιοκτήτη των προηγούμενων αντίθετων σημάτων ώστε να επιτευχθεί μια λύση που έχει συμφωνηθεί.

Δεν είναι δυνατόν να γνωρίζουμε με βεβαιότητα τον αριθμό των αιτήσεων που έχουν συνολικά ή εν μέρει αποσυρθεί ως συνέπεια της ενημέρωσης που παρέχεται από την έκθεση έρευνας, δεδομένου οι καταθέτες δεν ενημερώνουν το Γραφείο για τις αιτίες τους απόσυρσης. Εντούτοις, μόνο 4% των αιτήσεων αποσύρονται πριν από τη δημοσίευση. Ο αριθμός των αιτήσεων που αποσύρθηκαν λόγω της έκθεσης έρευνας είναι ως εκ τούτου μάλλον μικρός. Σχετικά με αυτό, θα πρέπει να σημειωθεί ότι οι αρχικοί φόβοι ότι ενδέχεται να υπάρχουν δυσκολίες για την επίτευξη καταχώρησης ενός CTM λόγω προηγούμενων δικαιωμάτων σε κράτη μέλη, θα μπορούσαν να θεωρηθούν κάπως υπερβολικοί, ενόψει του περιορισμένου αριθμού των αντιθέσεων (20%).

Τέλος, θα πρέπει να σημειωθεί ότι το Γραφείο δεν αναλαμβάνει έρευνες κατόπιν ατομικής αίτησης. Παρόμοιες υπηρεσίες παρέχονται από ιδιωτικές επιχειρήσεις. Ως προς το θέμα αυτό, το Γραφείο διαθέτει περίπου 25 κατόχους αδειών χρήσης που λαμβάνουν στοιχεία για το CTM και ορισμένοι από αυτούς περιέχονται σε κατάλογο επιχειρήσεων που προσφέρουν ιδιωτικές υπηρεσίες έρευνας [5]. Οι πληροφορίες που παρέχονται από το Γραφείο δεν προορίζονται για το ευρύ κοινό και ως εκ τούτου δεν περιλαμβάνουν λογισμικό έρευνας. Η υπηρεσία αυτή προορίζεται για τα εθνικά γραφεία και τις επιχειρήσεις που ενδιαφέρονται να συντάξουν τα αναγκαία προγράμματα ηλεκτρονικών υπολογιστών για την επεξεργασία των πληροφοριών. Το κόστος μιας αδείας είναι 5 000 EUR [6].

[5] http://oami.eu.int/en/marque/faq/faq06.htm. Υπάρχει ένας κατάλογος επιχειρήσεων που παρέχουν αυτή την υπηρεσία, ο οποίος διατίθεται μετά από αίτημα από το Τμήμα Πληροφόρησης του Γραφείου. Ο κατάλογος αυτός περιέχει πληροφορίες σχετικά με τις ακόλουθες ιδιωτικές υπηρεσίες έρευνας: Bureau Gevers (BE), COMPU-MARK (BE), Elzaburu (ES), Grupo 10 Empresarial (ES), SIMADEC S.L. (ES), Studio Manni (IT), IQS AvantIQ S.A. (LUX), Search Systems Ltd (UK) , The United Kingdom Patent Office (UK);

[6] Περαιτέρω πληροφορίες σχετικά με την υπηρεσία "CTM-Download" διατίθενται στη διεύθυνση http://oami.eu.int/en/database/download.htm

2. Επίπεδο του τέλους

Το ύψος του τέλους έρευνας ορίζεται από την Επιτροπή Προϋπολογισμού του Γραφείου με απόφαση που εγκρίνεται από πλειοψηφία τριών τετάρτων των εκπροσώπων των κρατών μελών. Το τέλος αυτό, το οποίο είναι το ίδιο για κάθε γραφείο που συμμετέχει στο σύστημα, καταβάλλεται σε κάθε εθνικό γραφείο για κάθε έκθεση έρευνας που παρέχει. [7] Το τέλος ορίστηκε σε 25 EUR με απόφαση της Επιτροπής Προϋπολογισμού στις 7 Ιουλίου 1995 . [8]

[7] Άρθρο 39 (4) CTMR

[8] Άρθρο 1 της Απόφασης αριθ.CB-95-11 της Επιτροπής Προϋπολογισμού του Γραφείου Εναρμόνισης στην Εσωτερική Αγορά (Εμπορικά Σήματα και Σχέδια) της 7ης Ιουλίου 1995 αναφορικά με τα καταβλητέα ποσά για τις εκθέσεις έρευνας των εθνικών γραφείων

Εντούτοις, το 1998 η Επιτροπής Προϋπολογισμού αποφάσισε να προσαρμόσει το τέλος στον αριθμό των κατηγοριών προϊόντων και υπηρεσιών που καλύπτονται από την εφαρμογή του εμπορικού σήματος. Ως εκ τούτου αποφασίστηκε ότι, εκτός του τέλους των 25EUR, κάθε εθνικό Γραφείο θα εισπράττει 5EUR για κάθε κατηγορία προϊόντων και υπηρεσιών πέραν των τριών κατά την εφαρμογή του κοινοτικού εμπορικού σήματος. [9] Σύμφωνα με το νέο αυτό σύστημα, ο μέσος όρος κόστους ανά έκθεση και ανά χώρα ανέρχεται σε περίπου 27EUR, ποσό που οδηγεί σ'ένα σύνολο περίπου 270EUR ανά αίτηση.

[9] Άρθρο 1 της Απόφασης αριθ.CB-98-4 της Επιτροπής Προϋπολογισμού Γραφείου Εναρμόνισης στην Εσωτερική Αγορά (Εμπορικά Σήματα και Σχέδια) της 9ης Μαρτίου 1998 που τροποποιεί τα ποσά τα καταβαλλόμενα για τις εκθέσεις έρευνας των εθνικών γραφείων

Το τέλος αυτό δεν καλύπτει τη δαπάνη που βαρύνει το Γραφείο για τη διαχείριση του συστήματος έρευνας. Η δαπάνη αυτή συνίσταται όχι μόνο στο κόστος της κοινοτικής έκθεσης έρευνας αλλά επίσης το διοικητικό κόστος διαχείρισης περίπου μισού εκατομμυρίου [10] εκθέσεων έρευνας ανά έτος. Καθώς το Γραφείο δεν επιβαρύνει τους αιτούντες με πρόσθετο τέλος για την κοινοτική έκθεση έρευνας, το κανονικό τέλος αίτησης καλύπτει το συνολικό κόστος του συστήματος έρευνας [11].

[10] Περίπου 45,000 αιτήσεις ετησίως πολλαπλασιαζόμενες επί 11 εκθέσεις έρευνας ανά αίτηση δίνει έναν αριθμό 495,000 εκθέσεων έρευνας.

[11] Σύμφωνα με το πέμπτο recital του Κανονισμού της Επιτροπής (ΕΚ) αριθ 2869/95 της 13ης Δεκεμβρίου 1995 περί των καταβλητέων τελών προς τo Γραφείο Εναρμόνισης στην Εσωτερική Αγορά (Εμπορικά Σήματα και Σχέδια): "το βασικό τέλος για την αίτηση για Κοινοτικό εμπορικό σήμα περιλαμβάνει το ποσόν που το Γραφείο πρέπει να καταβάλει σε κάθε κεντρικό γραφείο βιομηχανικής ιδιοκτησίας του κράτους μέλους για κάθε έκθεση έρευνας που παρέχεται από τα γραφεία αυτά βάσει του άρθρου 39 (4) του κανονισμού.

Για να αποφασιστεί κατά πόσον το τέλος είναι το ενδεδειγμένο, είναι απαραίτητο να ελεγχθεί πρώτα αν τα εθνικά γραφεία θεωρούν ότι πληρώνονται ικανοποιητικά για την υπηρεσία που προσφέρουν και κατά δεύτερον κατά πόσον οι αιτούντες θεωρούν ότι οι υπηρεσίες που λαμβάνουν αντιστοιχούν προς τη δαπάνη που συνεπάγονται.

Σύμφωνα με τις απαντήσεις που έλαβε η Επιτροπή στο ερωτηματολόγιο επί του συστήματος έρευνας, τα εθνικά γραφεία είναι της γνώμης ότι το σημερινό καταβαλλόμενο ποσό είναι λογικό. Ένα απ'αυτά θεώρησε, εντούτοις, ότι το τέλος θα έπρεπε να αναθεωρηθεί ενόψει των προσπαθειών και του κόστους που απαιτείται να καταβάλλονται από τα εθνικά γραφεία. Ένα άλλο κράτος μέλος είχε τη γνώμη ότι μια αύξηση στο τέλος θα καθιστούσε δυνατές ποιοτικές βελτιώσεις των εκθέσεων έρευνας.

Σε ότι αφορά τις απαντήσεις που ελήφθησαν από ενδιαφερόμενα μέρη, αναγνωρίζουν ότι ένα τέλος περίπου 27EUR ανά χώρα (270EUR συνολικά) δεν είναι παράλογο. Εντούτοις, η έλλειψη συνοχής των κριτηρίων αναζήτησης μεταξύ των διαφόρων ερευνών και, ενίοτε, η ατελής μορφή και η χαμηλή ποιότητα ορισμένων εκθέσεων δεν αντιπροσωπεύουν μια υπηρεσία που να δικαιολογεί το καταβαλλόμενο τέλος. Ως αποτέλεσμα τούτου, οι περισσότεροι αιτούντες στην πραγματικότητα έχουν ήδη κάνει τη δική τους έρευνα πριν υποβάλουν αίτηση για έγκριση εμπορικού σήματος. Κατά συνέπεια, για τη μεγάλη πλειονότητα των αιτούντων, το σύστημα έρευνας απλά αυξάνει το κόστος και την εργασία χωρίς να προσθέτει οποιαδήποτε αξία στο όλο εγχείρημα. Αφετέρου, όσοι υποψήφιοι δεν διαθέτουν τα μέσα ώστε να στηριχθούν σε "ιδιωτικές υπηρεσίες έρευνας" είναι υποχρεωμένοι να επενδύσουν πρόσθετους πόρους για να μετατρέψουν τις "ακατέργαστες" πληροφορίες που παρέχονται μέσω των εκθέσεων έρευνας σε χρησιμοποιήσιμες πληροφορίες αναφορικά με την ύπαρξη προηγουμένων αντιθέτων δικαιωμάτων. Αυτή η ενέργεια διερεύνησης επιβάλλει πρόσθετο κόστος στους υποψηφίους αυτούς. Τέλος μερικοί άλλοι αιτούντες προτιμούν απλώς να αγνοήσουν το περιεχόμενο των εκθέσεων έρευνας για ν'αποφύγουν τις προαναφερθείσες δυσχέρειες και δαπάνες.

Όλα αυτά δείχνουν ότι ενώ τα τέλη καταρχήν δεν θεωρούνται παράλογα, οι αιτούντες συνήθως αγνοούν τις εκθέσεις έρευνας ή είναι υποχρεωμένοι ν υποβληθούν σε πρόσθετες δαπάνες για να εξαγάγουν κάποιες χρήσιμες πληροφορίες από αυτές. Κατά συνέπεια, δεδομένης της περιορισμένης αξίας των ενλόγω εκθέσεων, η πληρωμή του τέλους θεωρείται ως ένα πρόσθετο στοιχείο κόστους για τους αιτούντες, οι οποίοι λαμβάνουν ελάχιστη ανταπόδοση γι'αυτό.

3. Διευρυνση

Επιπρόσθετα είναι αδύνατο να αγνοηθεί ο αντίκτυπος που θα έχει η διεύρυνση της Ευρωπαϊκής Ένωσης στο σύστημα έρευνας και στο κόστος του. Ο αριθμός των εθνικών ερευνών θα αυξηθεί σημαντικά, ανάλογα με τον αριθμό των νέων κρατών μελών που θα ασκούν το δικαίωμά τους να προβαίνουν σε έρευνα στα μητρώα τους. Είναι πρόωρο και δύσκολο να προσδιοριστεί ποια κράτη μέλη θα συντάσσουν τέτοιες εκθέσεις. Εντούτοις, τη στιγμή αυτή οι εξής χώρες (οι οποίες εκτελούν έρευνες για προϋπάρχοντα εμπορικά σήματα στα εθνικά τους συστήματα καθώς τα εθνικά τους γραφεία εξετάζουν σχετικούς λόγους απόρριψης) ενδέχεται να ενδιαφέρονται να προβούν σε εκτέλεση ερευνών βάσει του άρθρου 39(2) CTMR: Βουλγαρία, Εσθονία, Ουγγαρία, Μάλτα και Πολωνία. Άλλες, όπως η Τσεχική Δημοκρατία ή η Σλοβακία, ήδη παρέχουν υπηρεσίες έρευνας και είναι πιθανό να προτιμήσουν την επιλογή της έκθεσης έρευνας που προβλέπει ο Κανονισμός. Στο τέλος της ημέρας, είναι αρκετά πιθανό όλα τα νέα κράτη μέλη να αποφασίσουν να συμμετάσχουν στο σύστημα έρευνας.

Αν το σημερινό υποχρεωτικό σύστημα ερευνών επεκταθεί σε 12 ακόμη κράτη μέλη, το κόστος, το κόστος της έκθεσης έρευνας ανά αίτηση θα αυξηθεί στα 594EUR περίπου, ήτοι περισσότερο από το διπλάσιο του σημερινού κόστους. Αυτό θα επέβαλλε πρόσθετη επιβάρυνση στους αιτούντες CTM, πράγμα που ειδικότερα θα είχε αρνητική επίδραση στην ανταγωνιστικότητα των ΜΜΕ. Το αποτέλεσμα αυτό θα ήταν όντως αντίθετο προς το σκοπό για τον οποίο θεσπίστηκε το σύστημα ερευνών, ήτοι την παροχή πολύτιμης συνδρομής σε μικρές και μεσαίες επιχειρήσεις για τις οποίες η παρακολούθηση της σύγκρουσης δικαιωμάτων ενδέχεται να συνεπάγεται απαγορευτικό κόστος.

4. ΑΛΛΑ ΘΕΜΑΤΑ:

Όπως προαναφέρθηκε, ο κύριος στόχος της παρούσας έκθεσης είναι να επιβεβαιωθεί κατά πόσον είναι αναγκαίο να προταθούν αλλαγές στο σύστημα και,αν ναι, ποιες είναι οι απαιτούμενες αλλαγές. Φυσικά κάθε πρόταση αλλαγής θα πρέπει να αποβλέπει στην πρόσδοση ικανοποιητικής λύσης στα προβλήματα που εντοπίστηκαν στο υπάρχον σύστημα. Το παραπάνω τμήμα 2 ήδη αναφέρει ορισμένα από τα εμφανή σφάλματα, που σχετίζονται ειδικότερα με το ύψος του τέλους. Εντούτοις με βάση τα σχόλια που διατυπώθηκαν από τους ενδιαφερομένους, η Επιτροπή διαπίστωσε και άλλες ανεπάρκειες του συστήματος έρευνας που θα πρέπει να αναφερθούν. Αυτές μπορούν να συνοψιστούν ως εξής:

- Ακατάλληλος χρονικός συντονισμός: Όπως αναφέρθηκε πιο πάνω, οι έρευνες διεξάγονται μετά την υποβολή της έκθεσης CTM και την καταβολή του τέλους αίτησης (975EUR). Ως εκ τούτου, στις περισσότερες των περιπτώσεων, ο αιτών αντί να αποσύρει την αίτηση ενόψει κάποιας δυνητικής σύγκρουσης δικαιωμάτων που διαφαίνεται στην έκθεση, θα προτιμά να αναμένει την υποβολή ένστασης πριν να λάβει μια τέτοια απόφαση.

- Εσφαλμένη διάθεση χρόνου, χρήματος και πόρων: Το κόστος της διαχείρισης του συστήματος έρευνας σε χρήμα και πόρους δεν αντισταθμίζεται με τα περιορισμένα πλεονεκτήματα που προσφέρει στους αιτούντες. Ως εκ τούτου θα πρέπει να σημειωθεί ότι από το παρελθόν έτος το Γραφείο έθεσε σε εφαρμογή μια σε βάθος αναδιάρθρωση για να διασφαλίσει ότι το έμψυχο δυναμικό χρησιμοποιείται κατά τρόπο αποτελεσματικό.

- Έλλειψη ομοιομορφίας των εκθέσεων έρευνας: Η κριτική αυτή αναφέρεται όχι μόνο στο επίπεδο της πληροφόρησης ως προς τα προϋπάρχοντα δικαιώματα, τα οποία παρέχονται από τις εκθέσεις έρευνας, αλλά, ειδικότερα, στον ετερογενή χαρακτήρα των ίδιων των κριτηρίων της έρευνας. Παρά τις απόπειρες του Γραφείου να εξασφαλίσει την εναρμόνιση των εκθέσεων έρευνας τόσο από τυπική όσο και από ουσιαστική άποψη, τα εθνικά γραφεία διατήρησαν τη μορφή και τα κριτήριά τους, αν και υπήρξαν κάποιες βελτιώσεις από την εποχή που άρχισε η εφαρμογή του συστήματος, το 1996.

Το πρόβλημα αυτό επιβεβαιώθηκε και από την Ανακοίνωση αριθ 5/00 του προέδρου του Γραφείου της 3ης Αυγούστου 2000 σχετικά με μια επισκόπηση των εθνικών και Κοινοτικών εκθέσεων έρευνας, την οποία συνέταξε το "OHMI" σε συνεννόηση με τα εθνικά γραφεία και το Γραφείο Εμπορικών Σημάτων της Benelux. Η ανακοίνωση αυτή παρέχει πλήθος στοιχείων σχετικά με τα διαφορετικά κριτήρια που χρησιμοποιούν τα εθνικά γραφεία και το ίδιο το Γραφείο όταν ασχολείται με τις εκθέσεις αυτές. Αυτή η έλλειψη εναρμόνισης είναι επιβλαβής για τη χρησιμότητα του συστήματος και δυσχεραίνει για τους αιτούντες την κατάληξη σε ασφαλές συμπέρασμα κατά πόσον υπάρχει ή όχι σύγκρουση με ήδη υφιστάμενα δικαιώματα.

- Τα αποτελέσματα δεν είναι πλήρη, καθόσον δεν γίνονται έρευνες ως προς τα εμπορικά σήματα σημαντικών κρατών μελών, όπως η Γερμανία, η Γαλλία και η Ιταλία.

- Ιδιαίτερα κακή ποιότητα ερευνών για εμπορικά σήματα που περικλείουν στοιχεία συσκευών: Τα περισσότερα αυτόματα συστήματα έρευνας δεν διαθέτουν μεθόδους αποτελεσματικής έρευνας, συμβολικά στοιχεία ή συσκευών. Η χρήση της Ταξινόμησης της Βιέννης για το σκοπό αυτό δεν επιλύει πλήρως το ζήτημα αυτό για δυο λόγους: πρώτον επειδή τα κράτη μέλη δεν εφαρμόζουν πάντα την ταξινόμηση κατά τρόπο εναρμονισμένο και δεύτερον, επειδή η έρευνα που γίνεται με χρήση της ταξινόμησης περιλαμβάνει υπερβολικά μεγάλο αριθμό αποτελεσμάτων. Επιπλέον, για να διασφαλιστεί μια ελάχιστη ποιότητα γι'αυτό το είδος έρευνας, τα εθνικά γραφεία είναι υποχρεωμένα να επιλέγουν τα εμπορικά σήματα που θα πρέπει να αναφερθούν στην έκθεση έρευνας μέσω ανθρώπινης μη μηχανοποιημένης παρέμβασης. Η προσέγγιση αυτή δεν είναι μόνο δαπανηρή αλλά αποτελεί συγχρόνως μια υποκειμενική ενέργεια, η οποία μπορεί να οδηγήσει σε αναξιόπιστα αποτελέσματα.

- Άσκοπες καθυστερήσεις στη διαδικασία καταχώρισης: Λόγω της διαδικασίας που θεσπίστηκε με το άρθρο 39 CTMR, υφίσταται καθυστέρηση περίπου 6 μηνών μεταξύ της ημερομηνίας υποβολής της αίτησης στο Γραφείο και της ημερομηνίας δημοσίευσης της αίτησης. Αν το σύστημα καταργηθεί η καθυστέρηση αυτή θα μπορούσε να μειωθεί κατά ενάμιση μήνα περίπου προς όφελος των χρηστών.

ΣΥΜΠΕΡΑΣΜΑ

Κατόπιν των όσων προαναφέρθηκαν, η Επιτροπή κατέληξε στο συμπέρασμα ότι το σύστημα ερευνών που θεσπίστηκε με το άρθρο 39 CTMR είναι δαπανηρό, παρατείνει άσκοπα τη διαδικασία καταχώρισης των κοινοτικών εμπορικών σημάτων, επιβαρύνει με διοικητικές διαδικασίες τα εθνικά γραφεία, το Γραφείο και τους αιτούντες και παρά ταύτα δεν προσφέρει στους τελευταίους ένα πολύτιμο και λογικού κόστους μέσο που θα τους βοηθά να παρακολουθούν αποτελεσματικά την ενδεχόμενη ύπαρξη προηγούμενων συγκρουόμενων δικαιωμάτων.

Επιπλέον, ενόψει της μελλοντικής διεύρυνσης της Ευρωπαϊκής Ένωσης, το σύστημα αυτό, αν διατηρηθεί, μόνο δαπανηρότερο και πιο πολύπλοκο θα μπορούσε να καταστεί.

Κατόπιν αυτής της διαπίστωσης, η Επιτροπή εξετάζει το ενδεχόμενο να συμπεριλάβει μια πρόταση διαγραφής του άρθρου 39 του κανονισμού CTM. Αυτό θα γίνει στο πλαίσιο μιας ευρύτερης αναθεώρησης με στόχο την ενημέρωση του Κανονισμού περί Κοινοτικού Εμπορικού Σήματος που θα προταθεί από την Επιτροπή.